《贺新郎 次韵》
宋代·张伯淳

回首章台路。又一番春事阑珊，满帘风絮。郭外谁家闲院落，别是壶天意趣。拚一日、来游一度。除却忧愁风雨外，肯容他、野马埋双屦。行乐地，更何处。人生忍把佳期误。况今朝满坐春风，怎禁不去。莲社兰亭当日话，便合从今委付。算此语、非缘要誉。饮少欢多还觉醉，看归途、叠嶂青无数。情未足，日催暮。

作者简介：张伯淳(1242—1302)，字师道，号养蒙，崇德(今浙江桐乡)人。祖父张汝昌，官至迪功郎，与石门酒官张子修为邻，两家并有池馆园林之胜，号东西园，结社觞咏，时称东西二张。父张琥，南宋嘉定十三年(1220)进士，累官朝议大夫、崇德开国男。与赵孟頫为中表，人物相望。张伯淳9岁举童子科，以父荫铨迪功郎、淮阴尉，改扬州司户参军。